கேள்வி: ஒளிர்வு பொறியியல் - ஒளிர்வு விளக்குகள் என்பது என்ன?
பதில்: ஒளிர்வில் பல வகைகள் இருப்பதால், அதற்கு ஏற்பவும், நமது தேவைக்கு ஏற்பவும், தற்போதுள்ள விளக்கு மாடம்களிலும் பல வகைகள் உள்ளன. அவற்றுள் முக்கியமானவை யாதெனில், இரு கார்பன் முனைகளிடையே காற்றில் மின்வில் உண்டாக்குவதன் மூலம், ஒளியை உமிழும் வில் விளக்குகள், இவைகள் முன்பு திரையரங்குகளில் பயன்பட்டது. தற்போது டங்ஸ்டன் உலோகத்தால் செய்யப்பட்ட தந்தித் திரிமூலம், மின்சக்தியைச் செலுத்தும் போது, ஏற்படும் வெண்சுடர், வெண்சுடர் விளக்குகளே, சாதாரணமாக வீடு (கட்டிடம்)களில் பயன்பட்டு வருகின்றன. உலோக ஆவியோ, வாயுவோ நிரப்பப்பட்டு, நன்கு அடைக்கப்பட்ட கண்ணாடிக் குழாயில், உலோக ஆவி வழியே, மின் சக்தியைப் பாய்ச்சி ஒளி பெறப்படுகிறது. இவற்றை மின் இறக்க விளக்கு என்கிறோம். எடுத்துக்காட்டாக, உடன் ஒளிரும் பாதரச ஆவி விளக்கு, சோடிய ஆவி விளக்கு, நீயான் வாயு விளக்கு முதலியவற்றைச் சொல்லலாம். உடனொளிர்வுப் பொருள் விளக்குகளான இவற்றில், பாதரசம் ஆவியின் மூலம் மின்சாரம் பாய்ச்சும்போது, கண்ணுக்குப் புலப்படாத புற ஊதாக்கதிர் வீசுகிறது. இக்கதிர்வீச்சு, கண்ணாடியின் உட்புறமுள்ள, உடன் பின்னொளிர்வுப் பூச்சின் மீது மோதி, கண்ணுக்குப் புலப்படும் ஒளியை உண்டாக்குகிறது. ஒளியின் நிறம், பூசப்படும் உடன் பின்னொளிர்வுப் பொருளுக்குத் தக்கவாறு வேறுபடுகின்றன. இத்தகைய விளக்குகள் விளம்பரம் பலகைகளில் அதிகம் பயன்படுகின்றன.